《读嵩山梦游天寿山歌次韵即寄》
清代·书諴

岂有健步能飞空，奇梦突与山灵通。夜入天寿驭猛虎，晓随八神朝紫宫。

身居富贵玩朝菌，神游岩壑餐蓇蓉。想当朝回脱剑佩，閟阁倚枕开鸿濛。

须臾千峰度脚底，蹴踏泉石排云松。画屏局促鄙宗炳，移山委琐嗤愚公。

不辨山来与人往，细测此理难详穷。烟霞铸颜气铸骨，一遨一戏含冲融。

黄帝得此游华胥，至今沕穆余淳风。君子在朝小人野，何处觅得商山翁。

谁识将军作计工，暗措五岳实枵胸。我今脚疾辞爵封，向禽舍我其谁同。

君当趋朝我赠行，努力勋业期铭钟。

作者简介：清宗室，字实之，一字季和，又字子玉，号樗仙。辅国将军长恒子。袭封奉国将军。画梅得天趣。年四十，托疾去官，自辟隙地，从事习劳以为乐。